《题族兄耐轩》
宋代·廖行之

乾坤一覆育，日月恒回旋。
百川滚滚流，昼夜不舍旃。
岂无桃杏姿，孰与构筠坚。
物理耐则胜，人事败以獧。
君看伯禹功，手足甘胝胼。
苟无尼父志，缁磷多夤缘。
躁轻易与耳，顽顿终安然。
吾宗伯也亢，学世其家传。
韬藏第怀宝，穮蔉须丰年。
双扉俨庭牖，一字深苇弦。
此意当竟成，永言愿无愆。
吾闻约与乐，仁者斯两全。
君能处以一，我见成皆天。
伊傅终佐时，吴邓徒多钱。
他时轩中人，更耐官九迁。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。